**Notă informativă**

**la proiectul de Hotărâre de Guvern pentru aprobarea Metodologiei aprobării conducătorilor de doctorat.**

**Argument**

Aprobarea şi aplicarea Codului educaţiei al Republicii Moldova, legea nr. 152 din 17 iulie 2014 (Monitorul Oficial al Republicii Moldova, 2014, Nr. 319-324, art. 639) intervine cu noi realităţi în învăţământul superior, inclusiv și la nivelul studiilor superioare de doctorat, ciclul III, precum şi a acordării dreptului de conducător de doctorat. Conform art. 94, pct. 11, metodologia aprobării conducătorilor de doctorat se stabilește de Guvern. Regulamentul privind organizarea studiilor superioare de doctorat, ciclul III, aprobat prin Hotărârea de Guvern nr. 1007 din 10.12.2014 (Monitorul Oficial al Republicii Moldova, 2014, Nr. 386-396, art. 1101), stabilește metodologia de aprobare a conducătorilor de doctorat în cadrul școlile doctorale, însă nu elucidează actele necesare, etapele parcurse şi metodele de acordare a dreptului de conducător de doctorat, cât şi a indicatorilor de valori minim obligatorii pentru deţinerea dreptului de conducător de doctorat în Republica Moldova. În conformitate cu art. 49 al Regulamentului, acordarea dreptului de conducător de doctorat are loc prin ordinul Ministrului Educației

Ordinul Nr. 848 din 24 august 2015 al Ministrului Educației al Republicii Moldova „Cu privire la aprobarea Indicatorilor de performanţă ştiinţifică pentru dobîndirea calităţii de conducător de doctorat în Republica Moldova” (Monitorul Oficial al Republicii Moldova, 2015, Nr. 340-346, art. 2529) intervine cu completarea tuturor condițiilor de aprobare a conducătorilor de doctorat stipulate în articolul 50 al Regulamentului privind organizarea studiilor superioare de doctorat ciclul III, și oferă un temei legal pentru elaborarea unui proiect de metodologie pentru aplicarea indicilor științifici în procesul de acordare a dreptului de conducător de doctorat.

Astfel, Ministerul Educației propune spre aprobare proiectulde Hotărâre de Guvern pentru aprobarea Metodologiei aprobării conducătorilor de doctorat.

**Esența proiectului**

 Proiectul cu privire la aprobarea Metodologiei de aprobare a conducătorilor de doctorat în Republica Moldova presupune modificarea cadrului normativ de aprobare a conducătorilor de doctorat conform noilor realități create de aplicarea Codului educației al Republicii Moldova și Regulamentului privind organizarea studiilor superioare de doctorat, ciclul III. Din perspectiva noilor prevederi legale, Ministerul Educației acordă dreptul de conducător de doctorat prin ordinul ministrului. Noua metodologie de acordare a dreptului de conducător de doctorat pune accentul pe implicarea tuturor părților interesate în procedura de aprobare a conducătorilor de doctorat. Implicarea școlilor doctorale și consiliilor științifice ale instituțiilor de învățământ superioar favorizează dezvoltarea autonomiei universitare și sporirea rolului participativ al acestora. Metodologia își propune concordarea procesului de aprobare a conducătorilor de doctorat în conformitate cu *Codul Educației* și *Regulamentul privind organizarea studiilor superioare de doctorat, ciclul III*, echitatea candidaților la acest drept, indicarea setului minim de documente necesare pentru acordarea dreptului de conducător de doctorat, cât și finalitatea procesului de aprobare a conducătorilor de doctorat. Școlile doctorale devin părți active în procesul de selecție și înaintare a conducătorilor de doctorat, moment decisiv în aprobarea conducătorilor de doctorat. Noua metodologie nu intervine în procesul de expertizare a Consiliului Național de Acreditare și Atestare, doar ajustează procedura finală a aprobării conducătorilor de doctorat la noile realități legislative.

**Costul implementării**

 Finanțarea se va realiza în limita bugetului aprobat.

**Impactul implementării**

 Aprobarea proiectulde Hotărâre de Guvern pentru aprobarea Metodologiei aprobării conducătorilor de doctorat va permite completarea prevederilor normative ale studiilor superioare de doctorat,ciclul III, care la moment păstrează unele lacune în procesul final de aprobare a conducătorilor de doctorat. Proiectul de față oferă oportunități egale tuturor candidaților care îndeplinesc condițiile pentru acordarea dreptului de conducător de doctorat și responsabilizează școlile doctorale cu asigurarea calității studiilor superioare de doctorat, ciclul III, care au obligația pregătirii cadrelor calificate. Descentralizarea și responsabilizarea tuturor părților implicate în procesul de aprobare a conducătorilor de doctorat va avea un impact favorabil pentru dezvoltarea studiilor superioare de doctorat, ciclul III, cât și a mediului academic din Republica Moldova.

**Ministru Corina FUSU**

Alexandru Argint, 23 21 07